สนง.สลากเดินหน้าขายหวยเลข2ตัว3ตัว
สำนักงานสลากฯ ติดเครื่องขายหวยออนไลน์เลขท้าย 3 และ 2 ตัวก่อน ไม่กล้าทำ 6 ตัว ตามข้อเสนอของ ป.ป.ช.
13 ต.ค. 2555

สำนักงานสลากฯ ติดเครื่องขายหวยออนไลน์เลขท้าย 3 และ 2 ตัวก่อน ไม่กล้าทำ 6 ตัว ตามข้อเสนอของ ป.ป.ช.



ภาพประกอบจากแฟ้มภาพ
พล.ต.ต.อรรถกฤษณ์ ธารีฉัตร ผู้อำนวยการสำนักงานสลากกินแบ่งรัฐบาล เปิดเผยว่า ได้รับทราบถึงกรณีที่คณะกรรมการป้องกันและปราบปรามการทุจริตแห่งชาติ (ป.ป.ช.) เสนอแนะในเรื่องการจัดสรรโควตาและการจำหน่ายสลากกินแบ่งรัฐบาลเกินราคาแล้ว โดยจะนำเรื่องหารือต่อที่ประชุมคณะกรรมการในวันที่ 17 ต.ค.นี้ เพื่อนำข้อเสนอที่ดีมาเป็นแนวทางในการดำเนินงาน รวมทั้งทำตามสัญญากับบริษัท ล็อกซเล่ย์ จีเทค เทคโนโลยี (แอลจีที) ตั้งแต่ปี 2548
อย่างไรก็ดี ในช่วงแรกที่จะดำเนินการจะเป็นเพียงการจำหน่ายหวยออนไลน์เลขท้าย 2 ตัว 3 ตัวก่อน ซึ่งรูปแบบการซื้อยังคงเป็นเหมือนเดิม คือ 2 ตัวบน 2 ตัวล่าง 3 ตัวบน และ 3 ตัวโต๊ด ส่วนข้อเสนอของ ป.ป.ช.ที่เสนอให้ดำเนินการจำหน่ายเลข 6 ตัวด้วยเครื่องอัตโนมัตินั้น สำนักงานสลากฯ ยังอยู่ในระหว่างการศึกษาและวิจัยว่าสลากกินแบ่งรัฐบาลชนิดใบจะได้รับผลกระทบมากน้อยแค่ไหน
พล.ต.ต.อรรถกฤษณ์ กล่าวอีกว่า ในการประชุมของคณะกรรมการสลากฯ จะเสนอเรื่องในหลักการเพิ่มตู้จำหน่ายอีก 6,000 เครื่อง โดยจะกำหนดมาตรการ คุณสมบัติของผู้ที่จะเข้าร่วม และขั้นตอนการดำเนินการ เพื่อเป็นกรอบในการทำงาน แผนปฏิบัติงานของหวยออนไลน์ ที่จะเริ่มกำหนดในช่วงเวลาการดำเนินการและการคุมเครื่องจำหน่ายหวยตู้อีกด้วย
“ยังไม่สามารถบอกได้ว่าหวยออนไลน์จะเสร็จทันในช่วงปีใหม่หรือไม่ เนื่องจากต้องประสานงานกับผู้ที่เกี่ยวข้องรวมทั้งหมด” พล.ต.ต.อรรถกฤษณ์ กล่าว 
นอกจากนี้ สำนักงานสลากฯ ได้ลดจำนวนสลากจากตัวแทนจำหน่ายประเภทนิติบุคคลและมูลนิธิอยู่ที่ 3,150 เล่ม เพื่อนำมาจัดสรรให้กับองค์กรการกุศล มูลนิธิ และสมาคมต่างๆ ตลอดจนองค์กรผู้พิการรายใหม่ โดยใช้วิธีการจับสลาก ซึ่งได้รับการจัดสรรรวม 158 ราย จากผู้ลงทะเบียน 622 ราย 
นายกล้านรงค์ จันทิก กรรมการ ป.ป.ช. ชี้แจงว่า ต้องเข้าใจก่อนว่าไม่ใช่ ป.ป.ช.จะมีความเห็นด้วยหรือไม่เห็นด้วยกับการเตรียมออกหวยออนไลน์ของรัฐบาล แต่ได้มีข้อเสนอแนะและตั้งข้อสังเกต รวมไปถึงวิธีการว่าต้องทำอย่างไรให้การออกหวยออนไลน์ไม่ไปกระทบกับศีลธรรมอันดีของประชาชน และต้องป้องกันไม่ให้เด็กและเยาวชนเข้าไปเกี่ยวข้อง